Решение на Съда (седми състав) от 27 март 2025 г. (преюдициално запитване от Oberster Gerichtshof — Австрия) — Dr. Matthäus Metzler, в качеството на синдик в производство по несъстоятелност/Auto1 European Cars BV
(Дело C-186/241, Auto1 European Cars)
(Преюдициално запитване — Съдебно сътрудничество по гражданскоправни въпроси — Регламент (ЕС) 2015/848 — Производство по несъстоятелност — Член 31, параграф 1 — Знание за наличието на производство по несъстоятелност — Задължения към длъжника, които трябва да бъдат изпълнени в полза на синдика — Продажба на имуществен актив (автомобил) от длъжника след образуването на производството по несъстоятелност — Изпълнение в полза на длъжника)
Език на производството: немски
Запитваща юрисдикция
Oberster Gerichtshof
Страни в главното производство
Жалбоподател: Dr. Matthäus Metzler, в качеството на синдик в производство по несъстоятелност
Ответник: Auto1 European Cars BV
Диспозитив
Член 31, параграф 1 от Регламент (ЕС) 2015/848 на Европейския парламент и на Съвета от 20 май 2015 година относно производството по несъстоятелност
трябва да се тълкува в смисъл, че
изпълнението на задължения, направено в полза на длъжник, спрямо когото е образувано производство по несъстоятелност, вместо в полза на синдика по това производство, обхваща и изпълнението на задължение, произтичащо от правна сделка, сключена от длъжника след като посоченото производство по несъстоятелност е образувано и управлението на имуществото е прехвърлено на синдика, стига съгласно закона на държавата на образуване на това производство такава правна сделка да е действителна по отношение на кредиторите, които са страни в него.
____________
1 ОВ C, C/2024/3060.